Sanral brei uit in LimpopoArgieffoto Die Suid-Afrikaanse Nasionale Padagentskap (Sanral) gaan glo meer as 1 600 km in Limpopo by sy padnetwerk insluit. “Die provinsie het versoek dat 1 628 km van paaie in Limpopo by Sanral se netwerk ingesluit moet word om padinfrastruktuur te verbeter,” het Vusi Mona, woordvoerder van Sanral, Sondag in ŉ verklaring gesê. “Dit is noodsaaklik weens die toename in mynbedrywighede en strategiese landbousektor wat, buiten spoorwegverbindings, ook ŉ uitstekende padinfrastruktuur benodig.” Sanral is vol vertroue dat hy bekwaam is, maar het erken dat finansiering sy vermoë kan beperk om die opgraderings vinnig af te handel. Beleggings uit die privaatsektor kan hiermee help. Die nasionale begroting het verlede week R24 miljard oor die mediumtermyn toegeken vir die ontwerp, oprigting en instandhouding van Sanral-paaie, maar dit voldoen nie aan die toename van paaie onder Sanral se beheer nie. “Sanral moet minstens drie keer meer spandeer om provinsiale paaie te rehabiliteer en instandhoudingswerk te doen,” het Mona gesê. -SAPA